Bejaarde vrou (76) op plaas oorval; 24 uur lank vasgebindArgieffoto Die polisie in die Oos-Kaap ondersoek ŉ saak van huisroof nadat ŉ 76-jarige vrou Vrydagmiddag op haar plaas buite Bathurst, naby Port Alfred, oorval, vasgebind en beroof is. Kapt. Mali Govender, woordvoerder van die polisie, sê ŉ familielid van die vrou het haar Vrydag omstreeks 12:30 op die plaas aangetref. Sy was met skoenveters vasgebind. Volgens Govender het die vrou kneusplekke opgedoen toe sy haarself probeer losknoop het en sy is na ŉ hospitaal geneem om dringend ondersoek en behandel te word. Die polisie vermoed die vrou was meer as ŉ dag lank sonder enige hulp vasgebind. Govender sê die vrou het vermoedelik reeds Donderdag omstreeks 11:30 by haar huis aangekom nadat sy gaan inkopies doen het. “Die vrou was besig om haar inkopies uit haar voertuig, ŉ rooi Nissan 1400-bakkie, te laai, toe sy deur twee onbekende mans oorval is,” sê sy. “Een van die verdagtes het ŉ rooi T-hemp aangehad en die ander man het ŉ baard gehad. Die man met die baard het haar met ŉ mes gedreig en aangedring op R500 kontant. Die vrou het toe aan hulle die geld gegee waarna hulle haar met skoenveters vasgebind het.” Die verdagtes het gevlug met die vrou se bakkie, ŉ televisiestel en ŉ stofsuier. Ondersoekbeamptes van Port Alfred en Grahamstad het onmiddellik die gebied gefynkam, maar kon nog nie slaag om iemand in hegtenis te neem nie. Kol. Lizette Zeelie, waarnemende polisiekommissaris, het die voorval ten sterkste veroordeel. “Die voorval word ondersoek deur ŉ span gesoute speurders,” het sy gesê. “Ons doen ŉ beroep op enigiemand met meer inligting oor die voorval om onmiddellik hul naaste polisiestasie te bel, of alternatiewelik ook die misdaadnoodlyn by 086 001 0111. Inligting word vertroulik hanteer en die persoon het ook die opsie om anoniem te bly.”